Putins sjøforklaringer

President Vladimir Putin er i hardt vær. Så kraftig stormer det rundt presidenten at han ble tvunget til å gå på TV og ta det formelle ansvaret for kaoset i kjølvannet av det tragiske ubåthavariet i Barentshavet.

Publisert: Oppdatert: 25. november 2010 13:04 , Publisert: 25. november 2010 12:05

Det er sjelden kost for russiske TV-seere. De er ikke akkurat bortskjemt med ledere som må stå frem på TV og forklare sine handlinger, eller mangel på handlinger. Det synes klart allerede nå at det må atskillig kraftigere lut til fra presidenten enn en velregissert TV-opptreden for å stilne stormen.



Hensikten med denne TV-opptreden var klar. Han ville vise hvem som er sjef, hvem som sitter øverst på maktpyramiden og trekker i trådene. Her skulle nasjonens nye far stå frem og forsikre om at ulykken vil bli gransket til bunns og at de ansvarlige - hvis det finnes noen ansvarlige - vil bli straffet og det hardt når årsaken til ulykken er klarlagt.

Kuvendinger i kø

Dette var nok en kuvending i en sak hvor kuvendingene nærmest har stått i kø, og hvor den ene versjon og påstand fra politiske og militære ledere har slått de andre i hjel. Tonen var nemlig en helt annen da Putin uttalte seg om ubåtulykken mens han fremdeles var på ferie på kurstedet Sotji ved Svartehavet.

- Vi har et russisk ordspråk som sier at sporskifteren alltid har skylden. Vi tror at alt blir godt igjen hvis vi bare finner en syndebukk. Selvfølgelig blir det ikke det, sa en selvsikker president. Men det var før kritikkstormen hadde nådd de store høyder og militære ledere og offisielle talsmenn gang etter gang var blitt tatt med buksene nede.

Det var en aura av selvsikkerhet, tøffhet og handlekraft som brakte Putin til topps i Kreml. Han var lederen som selv satt bak spaken på jagerflyet da han besøkte de krigførende styrkene i Tsjetsjenia, og han var mannen som besøkte og overnattet om bord i en atomubåt.

Vladimir Putin var mannen som russisk TV viste i full aksjon på judomatten, han var lederen som ikke snakket over seg, men som handlet i stedet. Alt selvsagt i skarp kontrast til den syke og av og til fyllevrøvlende forgjengeren i presidentstolen i Kreml.

Stort fall

Derfor ble da fallet også så stort. Presidenten reiste på ferie samme dag som ulykken med atomubåten skjedde. Det gikk fire dager før han overhodet uttalte seg offentlig om den største tragedien som har rammet den moderne russiske marine i fredstid. Og det gikk enda lengre tid før han avbrøt sin ferie og reiste tilbake til Moskva.

Jeg har samlet og gått igjennom de ulike versjonene som russiske myndighetspersoner har kommet med, både av hva som egentlig skjedde med ubåten «Kursk» og hva russiske myndigheter kunne gjøre og gjorde. Den ene løgnen slår den andre i hjel, den ene ville spekulasjonen avløser glatt den andre. De gir et skremmende bilde av krisehåndteringsapparatet eller mangelen på sådan i en stormakt som fremdeles strutter av atomvåpen.

Sterke trusler

Viseadmiral Einar Skorgen, øverstkommanderende i Nord-Norge, løfter trolig bare på en flik av sløret når han forteller Nordlandsposten at han måtte true med å droppe hele redningsaksjonen for å få den informasjonen han trengte av russerne.

Til tider kom det så mye gale opplysninger og desinformasjon fra russisk side at det kunne sette de norske dykkernes sikkerhet i fare, sier Skorgen. Dette er sterke ord fra en norsk viseadmiral om vår store nabo i øst. Vi skulle gjerne ha hørt den hele og usminkede versjonen av hva som egentlig foregikk.

«Kursk»-ulykken blir trolig et vendepunkt, ikke bare for Putin, men også for russiske massemedier og den jevne mann i gaten. Aldri før har en sittende russisk eller sovjetisk leder og hans maktapparat møtt en slik storm av kritikk. Aldri før har en toppleder i Kreml måttet vende tilbake til Moskva nærmest med halen mellom bena fordi de etterlatte etter en nasjonal katastrofe ikke ville vite av ham.

Vladimir Putin lovet nye tider da han tok over som president. De kom raskere enn noen kunne ane.